钦定古今图书集成/明伦汇编/官常典/第122卷 > 《赠衍圣公孔承庆夫人王氏合葬墓志铭》
## 钦定古今图书集成/明伦汇编/官常典/第122卷 > 《赠衍圣公孔承庆夫人王氏合葬墓志铭》

刘珝

公讳承庆，字永祚。曾祖讷，祖公鉴，父彦缙。夫人王氏。
父讳贤，致仕顺天府尹，宁阳人。公生于永乐庚子三
月七日，夫人生于永乐己亥二月二十日。公十一岁，
遭母丧，自知秉礼不易，旦夕哭泣，本族人尊卑无虑
数百，皆曰：“此儿远大。”稍长，奉诸母、诸弟行，皆得其懽
心。其于六经子史涉猎殆尽。独嗜诗，有《礼庭吟槁》若
干卷，藏于家，视世之富贵侈靡，若将浼己。乡族有衣
食不足，婚丧不举者，周之以为常，一时贤誉，骎骎孔
宗之右，公之行实如此。夫人少读女教诸书，善于笔
札，且天性孝友严慈，女工家务，如素习然，井井有法。
既归，以事京兆之孝，事舅姑以治父母之家，治夫家
夫丧舅丧，一遵家礼。守节三十年，不御膏沐。鲁之女
妇前乎夫人者，自叹曰：“不及后乎夫人者”，咸取以为
法。夫人之行实如此。公以景泰庚午十一月二十六
日卒，春秋三十一。后三十二年为成化辛丑，夫人以
正月八日卒，春秋六十三。讣闻，朝廷遣行人汪舜民
谕祭，进士王寅营葬。是岁十二月二日，祔于夫墓。子
二：长弘绪、彦缙，卒。未几，驿召至京，命袭爵，赐诰赠公
如例，封夫人为太夫人。次弘泰，《爰铭》曰：“孔门五十有
一世，裔嗣绳绳引无替。礼庭头角逸凡庸，有淑者媛
其伉俪。家藏诗句鬼神惊，人许才华瑚琏器。本宗族
属恩礼周宗鲁贫穷同一视。昭彰声誉四方闻，座右
奄有鵩鸟至。夫人伤尽未亡身，三十馀年坚节义。懿
规内”范女中师，二郎并是云间瑞。高堂盛福老逾安，
泉下卿卿久相迟。大廷恤典已均覃，幽显哀荣良有
自。圣泽绵延天地长，万古虹光照清泗。〈迟去声。〉